## Zakon o izvršavanju Državnog proračuna Republike Hrvatske za 1997. godinu

### NN 111/1996 (31.12.1996.), Zakon o izvršavanju Državnog proračuna Republike Hrvatske za 1997. godinu

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 1997. GODINU**

Proglašavam Zakon o izvršavanju Državnog proračuna Republike Hrvatske
za 1997. godinu, koji je donio Zastupnički dom Sabora Republike Hrvatske
na sjednici 20. prosinca 1996.

Broj: 01-96-2227/1
Zagreb, 27. prosinca 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O IZVRŠAVANJU DRŽAVNOG PRORAČUNA REPUBLIKE HRVATSKE ZA 1997. GODINU**

I. OPĆE ODREDBE

Članak 1.

Ovim se Zakonom uređuju način izvršavanja Državnog proračuna Republike
Hrvatske za 1997. godinu (u daljnjem tekstu: Proračun), upravljanje prihodima
i izdacima Proračuna, državnom imovinom i dugovima te prava i obveze korisnika
proračunskih sredstava.

Članak 2.

(1) Opći se dio Proračuna sastoji od bilance prihoda i izdataka te računa
financiranja, a Posebni dio sadrži raspored izdataka prema njihovoj vrsti
i proračunskim korisnicima.

(2) U bilanci prihoda i izdataka iskazani su porezni i neporezni prihodi,
drugi prihodi i primici od državne imovine te sredstva za financiranje
javnih izdataka na razini države na temelju zakonskih i drugih propisa.

(3) U računu financiranja iskazana su zaduženja i otplate sredstava
po proračunskim korisnicima, što je povezano s financiranjem salda bilance
prihoda i izdataka.

II. IZVRŠAVANJE PRORAČUNA

***1. Upravljanje prihodima i izdacima***

Članak 3.

(1) Sredstva se Proračuna osiguravaju proračunskim korisnicima (u daljnjem
tekstu: korisnici), koji su u njegovu Posebnom dijelu određeni za nositelje
sredstava na pojedinim stavkama.

(2) Korisnici smiju proračunska sredstva koristiti samo za namjene koje
su određene Proračunom, i to do visine utvrđene u njegovu Posebnom dijelu.

Članak 4.

Korisnici koriste proračunska sredstva u skladu sa svojim godišnjim
financijskim planom, prema slijedu utvrđenom tromjesečnim i mjesečnim planovima.

Članak 5.

(1) Korisnici moraju pri ugovaranju uvjeta za ispunjavanje obveza koje
se podmiruju iz Proračuna uzeti u obzir utvrđeni slijed priljeva i odljeva
sredstava.

(2) Pri ugovaranju obveza ne uzima se u obzir njihovo usklađivanje ako
ugovorom nije određeno drukčije.

(3) Korisnici koriste sredstva za plaćanje isporučene robe i obavljenih
usluga. O plaćanju predujma ugovara se na temelju prethodne suglasnosti
Ministarstva financija, za koji valja osigurati primjerena sredstva.

Članak 6.

Postupak nabave investicijskih dobara i usluga provodi se u skladu s
Uredbom o postupku nabave robe i usluga i ustupanju radova ("Narodne novine",
br. 25/96., 26/96. i 32/96.) Vlade Republike Hrvatske (u daljnjem tekstu:
Vlada).

***2. Izvršavanje Proračuna***

Članak 7.

Proračun se izvršava na temelju tromjesečnih i mjesečnih planova o njegovu
izvršavanju, u skladu s tekućim platežnim mogućnostima.

Članak 8.

(1) Korisnici smiju preuzimati obveze, za koje su sredstva namjenski
iskazana u Posebnom dijelu Proračuna, ako je njihovo plaćanje usklađeno
s tromjesečnim i mjesečnim planovima izvršavanja Proračuna.

(2) Iznimno, zbog neusklađenog priljeva sredstava u Proračun s tromjesečnim
i mjesečnim planovima izdataka, Ministarstvo financija može izmijeniti
slijed doznake sredstava pojedinim korisnicima.

Članak 9.

(1) Ministarstvo financija izvršava mjesečne i tromjesečne financijske
planove po korisnicima i izdacima, u skladu s raspoloživim sredstvima.

(2) Ministarstva, koja su nadležna za proračunske korisnike, utvrđuju
mjesečne i tromjesečne računske planove izvršavanja izdataka svojih korisnika
u okviru odobrenih sredstava iz stavka 1. ovoga članka.

Članak 10.

(1) Korisnici su obvezni Ministarstvu financija dostavljati tromjesečne
financijske planove izvršavanja Proračuna 15 dana prije početka tromjesečja.

(2) Korisnici su obvezni Ministarstvu financija, i to do 25. u tekućem
mjesecu, dostavljati prijedlog o mjesečnomu računskom planu za sljedeći
mjesec po stavkama utvrđenim tromjesečnim financijskim planom.

(3) Ako korisnik Ministarstvu financija ne podnese prijedlog o mjesečnomu
računskom planu u roku iz stavka 1. ovoga članka, mjesečni plan za toga
korisnika utvrđuje Ministarstvo financija.

Članak 11.

Ministarstvo financija prenosi neutrošena sredstva s pojedinih stavaka
izdataka iz mjesečnog plana izvršavanja Proračuna na iste stavke u plan
izvršavanja Proračuna za sljedeće razdoblje u proračunskoj godini.

Članak 12.

(1) Iznimno se izdaci koji nisu predviđeni mjesečnim planom izvršavanja
Proračuna ili izdaci koji zahtijevaju prekoračenje pojedinih stavki u mjesečnom
planu izvršavanja Proračuna (u daljnjem tekstu: nepredviđeni izdaci) mogu
podmiriti uz suglasnost Ministarstva financija, koje odobrava sredstva.

(2) Ministarstvo financija suglasit će se s podmirenjem izdataka iz
stavka 1. ovoga članka ako se oni odnose na državni dug ili na druge obveze
preuzete zakonom.

Članak 13.

(1) Iznimno, ako pojedini korisnik ne bude mogao nepredviđene i nedovoljno
predviđene izdatke podmiriti iz vlastitih ušteda, Vlada može, na prijedlog
Ministarstva financija i nadležnog ministarstva, odlučiti da se ti izdaci
podmire iz ušteda drugih korisnika ili smanjenjem sredstava na njihovim
stavkama.

(2) O podmirenju izdataka iz stavka 1. ovoga članka Vlada izvješćuje
Sabor Republike Hrvatske (u daljnjem tekstu: Sabor) polugodišnje.

Članak 14.

(1) O korištenju sredstava Tekuće zalihe Proračuna u cijelosti odlučuje
Vlada.

(2) Predsjednik Vlade može raspolagati sredstvima Tekuće zalihe Proračuna
do iznosa od 500.000,00 kuna.

(3) Ministar financija može raspolagati sredstvima Tekuće zalihe Proračuna
do iznosa od 100.000,00 kuna.

(4) O korištenju sredstava iz stavka 1., 2. i 3. ovoga članka Vlada
izvješćuje Sabor tromjesečno.

Članak 15.

(1) Ako se tijekom godine, na temelju propisa, poveća djelokrug ili
nadležnost korisnika, što zahtijeva i povećana sredstva, ili se osnuje
novi korisnik, sredstva za njegove izdatke osiguravaju se iz Tekuće proračunske
zalihe.

(2) Ako se tijekom godine, na temelju propisa, smanji djelokrug ili
nadležnost korisnika, što zahtijeva smanjena sredstva, ili korisnik bude
ukinut, neutrošena sredstva za njegove izdatke prenose se u Tekuću proračunsku
zalihu ili na korisnika koji preuzme njegove poslove.

Članak 16.

(1) Devizna sredstva što ih ostvare korisnici uplaćuju se na posebni
račun Ministarstva financija kod banke u Republici Hrvatskoj.

(2) Radi učinkovitijeg korištenja deviznih sredstava, Ministarstvo financija
odredit će banku gdje će korisnici uplaćivati ta sredstva.

(3) Devizni račun može imati Ministarstvo financija i Ministarstvo vanjskih
poslova, a ostali korisnici jedino na temelju Vladine odluke.

Članak 17.

Pogrešno ili više uplaćeni prihodi u Proračun vraćaju se uplatiteljima
na teret tih prihoda. Rješenje o tomu donosi Minstarstvo financija.

Članak 18.

(1) Radi pravodobnog obračunavanja i doznačivanja proračunskih sredstava
za 1997. godinu za plaće i druge izdatke, korisnici su obvezni Ministarstvu
uprave dostaviti svako rješenje o zasnivanju i o prestanku radnog odnosa
službenika, namještenika ili dužnosnika koji se financiraju iz Proračuna.

(2) Rješenje iz stavka 1. ovoga članka valja dostaviti u roku od osam
dana od dana zasnivanja ili prestanka radnog odnosa službenika, namještenika
ili dužnosnika.

(3) Odredbe stavka 1. i 2. ovoga članka ne odnose se na Ministarstvo
unutarnjih poslova i Ministarstvo obrane.

Članak 19.

(1) Proračunski korisnici mogu isplaćivati sredstva jedino za ova materijalna
prava: nadoknadu izdataka za prijevoz na posao i s posla, otpremnine, dnevnice,
terenski doplatak, nadoknadu za odvojeni život od obitelji, pomoć u slučaju
smrti i izdatke pokopa.

(2) Nadoknada izdataka za prijevoz na posao i s posla isplaćuje se prema
stvarnim izdacima za prijevoz sredstvima javnoga prometa, na temelju potvrde
prijevoznika o cijeni vozne karte ili na temelju vozne karte.

(3) Pravo na pomoć iz stavka 1. ovoga članka ima obitelj službenika,
namještenika ili dužnosnika u slučaju njihove smrti te službenik, namještenik
ili dužnosnik u slučaju smrti bračnoga druga, djeteta ili roditelja.

(4) Visina pomoći iz stavka 3. ovoga članka u slučaju smrti službenika,
namještenika ili dužnosnika iznosi tri prosječne mjesečne plaće isplaćene
po zaposleniku u gospodarstvu Republike Hrvatske u prethodna tri mjeseca,
prema podacima koje je objavio Državni zavod za statistiku, a u slučaju
smrti bračnog druga, djeteta ili roditelja - jednu prosječnu mjesečnu plaću.

(5) Pravo na izdatke pokopa službenika, namještenika ili dužnosnika
imaju njihove obitelji ako oni izgube život na poslu ili u svezi s obavljanjem
posla u visini jedne prosječne mjesečne plaće isplaćene po zaposleniku
u gospodarstvu Republike Hrvatske u prethodna tri mjeseca, na temelju podataka
što ih objavi Državni zavod za statistiku.

Članak 20.

(1) Ako službenicima, namještenicima ili dužnosnicima kojima se sredstva
za plaću osiguravaju u Proračunu prestane radni odnos radi odlaska u mirovinu
imaju pravo na otpremninu.

(2) Visina otpremnine iz stavka 1. ovoga članka iznosi tri prosječne
mjesečne plaće isplaćene po djelatniku u gospodarstvu Republike Hrvatske
u prethodna tri mjeseca prije umirovljenja, prema podacima o visini tih
plaća koje je objavio Državni zavod za statistiku.

Članak 21.

(1) Sredstva osigurana u Proračunu za otplatu inozemnih kredita Uprave
za ceste i Hrvatskih željeznica doznačivat će Ministarstvo financija poslovnoj
banci.

Članak 22.

(1) Proračunskim korisnicima osiguravaju se sredstva za obvezno osiguranje
iz članka 70. točke 2., 3. i 4. Zakona o osiguranju ("Narodne novine",
br. 9/94.).

(2) Sredstva za nadoknadu štete na imovini koja nije osigurana prema
stavku 1. ovoga članka osiguravaju se u Proračunu i doznačivat će se proračunskim
korisnicima na njihov zahtjev.

Članak 23.

(1) U Proračunu se osiguravaju sredstva za ostvarivanje prava i obveza
iz obveznoga zdravstvenog osiguranja iz članka 51. stavka 1. Zakona o zdravstvenom
osiguranju ("Narodne novine", br. 75/93. i 55/96.).

(2) Sredstva iz stavka 1. ovoga članka doznačivat će se Hrvatskom zavodu
za zdravstveno osiguranje na temelju točne, potpune i na zakonu osnovane
dokumentacije.

Članak 24.

U 1997. se godini u Proračunu ne osiguravaju sredstva za obveze propisane
Zakonom o zdravstvenoj zaštiti ("Narodne novine", br. 75/93., 11/94. i
55/96.) i Zakonom o zdravstvenom osiguranju ("Narodne novine", br. 75/93.
i 55/96.), osim za obveze iz točke 1., 2., 3., 4., 5., 6., 7., 8. i 16.
članka 47. Zakona o zdravstvenom osiguranju.

Članak 25.

(1) U 1997. se godini ne primjenjuju prava propisana Zakonom o povlasticama
u unutarnjem putničkom prometu ("Narodne novine", br. 27/92. i 35/93.).

(2) Uredba o povlasticama u unutarnjem putničkom prometu ("Narodne novine",
br. 24/96.) primjenjivat će se i u 1997. godini.

Članak 26.

(1) U 1997. se godini u Proračunu ne osiguravaju sredstva za obveze
propisane odredbama članka 164. stavka 2. Zakona o državnim službenicima
i namještenicima i o plaćama nositelja pravosudnih dužnosti ("Narodne novine",
br. 74/94. i 7/95.) i članka 18. stavka 2. Zakona o plaćama službenika
i namještenika u javnim službama ("Narodne novine", br. 74/94.) te se neće
primjenjivati na korisnike državnog proračuna.

(2) Odredbe stavka 1. ovoga članka ne odnose se na sustav znanosti i
visoke naobrazbe.

Članak 27.

Invalidnine, nadoknade, socijalna skrb i druga osobna primanja, za koja
se sredstva osiguravaju u Proračunu, mogu se povećavati isključivo na temelju
Vladine odluke, bez obzira na sustav usklađivanja tih primanja utvrđen
posebnim propisima.

Članak 28.

(1) Najniža plaća korisnika iz članka 4. Zakona o osiguranju sredstava,
ostvarivanju prava i načinu isplate minimalnih plaća i naknada određenim
fizičkim i pravnim osobama ("Narodne novine", br. 109/93.) iznosi 270,00
kuna.

(2) Plaće i nadoknade iz stavka 1. ovoga članka isplaćivat će se pravnim
i fizičkim osobama samo s neoslobođenih dijelova Vukovarsko-srijemske i
Osječko-baranjske županije.

(3) Sredstva za isplatu plaća iz članka 6. Zakona iz stavka 1. ovoga
članka od 1. siječnja 1997. godine osiguravat će Zavod za zapošljavanje
(u daljnjem tekstu: Zavod) iz svojih izvornih prihoda na temelju dostavljenih
odluka iz članka 5. istoga Zakona.

Članak 29.

(1) Ovlašćuje se Zavod da može iz svojih sredstava koristiti sredstva
za plaće, materijalne troškove i kapitalna ulaganja u ukupnoj svoti od
122.094.011,00 kuna, i to:

- za plaće zaposlenika 47,388.370,00 kuna

- za materijalne troškove 26,376.637,00 kuna

- za kapitalna ulaganja 48,329.004,00 kune

(2) Sredstva iz stavka 1. ovoga članka koriste se na temelju godišnjeg
financijskog plana Zavoda.

(3) O utrošku sredstava iz stavka 1. i 2. ovoga članka Zavod je obvezan
izvješćivati Ministarstvo rada i socijalne skrbi i Ministarstvo financija
tromjesečno.

Članak 30.

(1) Nadoknada plaće za vrijeme korištenja dodatnoga porodnog dopusta,
posvojiteljskog dopusta, skraćenog radnog vremena do jedne i tri godine
života djeteta te dopusta iz članka 57. Zakona o radu iznosi 1.540,00 kuna.

(2) Nadoknadu plaće iz stavka 1. ovoga članka Ministarstvo financija
doznačivat će Hrvatskom zavodu za zdravstveno osiguranje.

Članak 31.

Ovlašćuje se Vlada da donosi odluke o visini dnevnice za službena putovanja
u zemlji i o visini nadoknada za terenski doplatak, za korištenje osobnog
automobila u službene svrhe te o visini nadoknade zbog odvojenog života
od obitelji za sve proračunske korisnike kojima se ti izdaci priznaju u
izdatke za dobra i usluge.

Članak 32.

(1) Na prijedlog nadležnih ministarstava u 1997. godini Vlada odobrava
programe i djelatnosti udruga od interesa za državu.

(2) Ministarstva iz stavka 1. ovoga članka obvezna su izraditi programe
o podrobnim namjenama, svotama i slijedu korištenja sredstava.

(3) O provedbi odredaba stavka 1. i 2. ovoga članka Vlada izvješćuje
Sabor polugodišnje.

Članak 33.

(1) Ovlašćuje se Vlada da može uzeti zajam na inozemnom i domaćem tržištu
novca i kapitala do ukupne svote od 6.789,823.888 kuna, iskazane u računu
financiranja Proračuna.

(2) Ovlašćuje se Vlada da iznose glavnice duga od 3.953,126.000 kuna
otplaćuje iz svote iz stavka 1. ovoga članka.

(3) Ovlašćuje se Vlada da za izvore financiranja zaduženja može koristiti
euroobveznice, bankarske i druge kredite te kratkoročne vrijednosne papire
(trezorski zapisi).

(4) Ministarstvo financija predložit će Vladi najpogodnije oblike zaduženja.

(5) O radnjama iz stavka 1., 2. i 3. ovoga članka Vlada izvješćuje Sabor
tromjesečno.

Članak 34.

(1) Ugovori o kreditima, dana jamstva, podaci o kreditima i jamstvima
za brodogradnju danim domaćim pravnim osobama, jedinicama lokalne samouprave
i uprave te izvanproračunskim fondovima, potom odluke i suglasnosti koje
donosi i daje Vlada, u skladu sa Zakonom o kreditnim poslovima s inozemstvom,
objavljuju se u "Narodnim novinama".

(2) O ugovorima, jamstvima, odlukama i suglasnostima iz stavka 1. ovoga
članka Vlada izvješćuje Sabor polugodišnje.

Članak 35.

(2) Ovlašćuje se ministar financija da prema potrebi donosi podrobnije
propise o provedbi ovoga Zakona.

Članak 36.

(1) Dok ne budu doneseni posebni pravilnici o prihodima ostvarenim obavljanjem
osnovne i druge djelatnosti proračunskih korisnika, i u 1997. se godini
primjenjuje Uredba o prihodima organizacija znanosti, prosvjete, kulture,
tehničke kulture i športa te drugih korisnika Proračuna, ostvarenim obavljanjem
vlastite djelatnosti ("Narodne novine", br. 53A/91. i 25/93.).

(2) Uredba iz stavka 1. ovoga članka odnosi se i na organizacije socijalne
skrbi kojima se sredstva za obavljanje djelatnosti osiguravaju u Proračunu.

(3) Prihodi iz članka 2. Uredbe iz stavka 1. ovoga članka uplaćuju se
na račune nadležnih ministarstava i do 10 dana nakon isteka mjeseca za
koji su obavljeni obračun i naplata tih prihoda.

(4) Nadležna ministarstva obvezna su tromjesečno izvješćivati Ministarstvo
financija o ostvarenim i na račune uplaćenim sredstvima iz stavka 3. ovoga
članka te o namjeni njihova korištenja.

Članak 37.

(1) Kapitalne projekte i projekte obnove ratom razrušenih objekata u
zdravstvu, socijalnoj skrbi, pravosuđu, upravi, gospodarstvu, znanosti,
kulturi, školstvu, športu, koji nisu navedeni u Posebnom dijelu Proračuna,
odobrava Vlada i prema potrebi izdaje jamstva iz članka 47. ovoga zakona.

(2) Ovlašćuje se Vlada da uštede ostvarene na jednom kapitalnom projektu
preraspodijeli na drugi kapitalni projekt na prijedlog nadležnog ministarstva.

(3) O korištenju sredstava iz stavka 1. i 2. ovoga članka Vlada izvješćuje
Sabor polugodišnje.

Članak 38.

(1) Sredstva za kapitalne projekte doznačivat će se izravno izvođačima
radova i dobavljačima robe.

(2) Sredstva iz stavka 1. ovoga članka doznačivat će Ministarstvo financija.

Članak 39.

Vlada će, na prijedlog Ministarstva financija, utvrditi redoslijed prelaska
korisnika na izravnu isplatu s jedinstvenog računa riznice, i to dobavljačima
u svoti iznad 200.000,00 kuna i plaće zaposlenicima.

Članak 40.

Za obavljanje platnog prometa po uplatnim računima Proračuna, računima
Proračuna i računima korisnika Zavod za platni promet naplaćuje nadoknadu
na teret tih računa, prema ugovoru koji će ministar financija sklopiti
sa Zavodom za platni promet.

III. UPRAVLJANJE DRŽAVNOM IMOVINOM I DUGOVIMA

***1. Upravljanje državnom imovinom***

Članak 41.

Vlada može, na prijedlog Ministarstva financija, odlučiti o upravljanju
i raspolaganju dijelom državne imovine radi osiguranja prihoda u bilanci
prihoda i izdataka Proračuna.

Članak 42.

(1) Korisnik koji stekne nekretninu mora zemljišnoknjižni prijedlog
o upisu nekretnine poslati Državnom pravobraniteljstvu u roku od 30 dana
nakon njezina stjecanja ako zakonom nije određeno drukčije.

(2) Državno pravobraniteljstvo podnosi zemljišnoknjižni prijedlog o
upisu nekretnine nadležnomu sudu.

Članak 43.

(1) Za besplatno stjecanje osnovnih sredstava, kojih bi vlasništvo ili
uporaba prouzročilo nove izdatke, potrebna je suglasnost Ministarstva financija.

(2) Državno pravobraniteljstvo može podnijeti zemljišnoknjižni prijedlog
o upisu nekretnine iz stavka 1. ovoga članka jedino ako prijedlogu priloži
suglasnost Ministarstva financija.

Članak 44.

(1) Država može stjecati udjele u trgovačkim društvima i zadrugama konverzijom
neplaćenih poreza, carina i drugih obveza u skladu sa Stečajnim zakonom
i Zakonom o sanaciji određenih poduzeća.

(2) O stjecanju udjela iz stavka 1. ovoga članka i raspolaganju udjelima
odlučuje Vlada na prijedlog Ministarstva financija.

Članak 45.

(1) Slobodnim novčanim sredstvima na računu Proračuna upravlja Ministarstvo
financija.

(2) Slobodna novčana sredstva moraju biti uložena tako da su na raspolaganju.

(3) Prihodi od upravljanja slobodnim novčanim sredstvima uplaćuju se
u Proračun.

***2. Zaduživanje i upravljanje državnim dugom***

Članak 46.

(1) Ovlašćuje se Vlada da u ime Republike Hrvatske može davati jamstva
u zemlji i inozemstvu za obveze poduzeća u pretežito državnom vlasništvu,
jedinica lokalne samouprave i uprave te izvanproračunskih fondova do ukupne
svote od 3.000.000.000 kuna.

(2) Jamstva ih stavka 1. ovoga članka daju se na temelju jamstava prethodno
ishođenih od poslovnih banaka ili drugih odgovarajućih jamstava.

(3) Ovlašćuje se Vlada da u ime Republike Hrvatske može Hrvatskoj banci
za obnovu i razvitak dati jamstvo za inozemno zaduženje (uzimanje zajma
u inozemstvu) do svote od 1.500.000.000 kuna, pod uvjetom da se 50% tih
sredstava isključivo koristi za kreditiranje razvojnih projekata obrtnika
te malih i srednjih poduzeća u privatnom vlasništvu.

(4) Pravne osobe u pretežito državnom vlasništvu, jedinice lokalne samouprave
i uprave te izvanproračunski fondovi mogu sklapati ugovore o kreditima
o tuzemnom i inozemnom tržištu kapitala isključivo za financiranje programa
i projekata obnove i razvitka, u skladu sa zakonskim propisima, uz prethodnu
suglasnost i prema odluci Vlade o uvjetima davanja jamstava.

(5) Ovlašćuje se Vlada da u ime Republike Hrvatske može davati jamstva
u zemlji i inozemstvu za gradnju brodova do njihove isporuke te za infrastrukturne
projekte (ceste, energetika, zaštita okoliša), koji se izvode na osnovi
koncesija ili zajedničkih ulaganja.

(6) Ukupne godišnje obveze jedinice lokalne samouprave i uprave te izvanproračunskih
fondova za kredite iz stavka 4. ovoga članka mogu iznositi najviše do 30%
njihovih proračunskih rashoda izvršenih u prethodnoj godini.

Članak 47.

Ministarstvo financija daje u promet državne vrijednosne papire i odlučuje
o njihovu prijevremenom otkupu.

Članak 48.

(1) Promet državnim vrijednosnim papirima na tržištu vrijednosnih papira
obavlja se preko posebnog računa.

(2) Sredstva za intervencije pri trgovanju državnim vrijednosnim papirima
na tržištu vrijednosnih papira osiguravaju se u Proračunu i izdvajaju na
račun iz stavka 1. ovoga članka.

(3) Prihodi od kamata za sredstva na računu iz stavka 1. ovoga članka
uplaćuju se na taj račun.

(4) Sredstva na posebnom računu, prema stanju na dan 31. prosinca u
tekućoj godini, prenose se u Proračun.

IV. NOVČANE KAZNE

Članak 49.

(1) Novčanom kaznom od 5.000,00 do 25.000,00 kuna za prekršaj će se
kazniti odgovorna osoba korisnika Proračuna:

1. ako proračunska sredstva ne uporabljuje za one namjene za koje su
utvrđena ili ako preuzme obveze iznad svote utvrđene u Proračunu (članak
3. i 4.),

2. ako Ministarstvu financija ne dostavi mjesečni ili tromjesečni plan
u propisanomu roku (članak 10.),

3. ako devizna sredstva ne uplati na posebni račun banke koju odredi
Ministarstvo financija (članak 16.),

4. ako pravovremeno ne dostavi rješenje o zasnivanju ili prestanku radnog
odnosa službenika, namještenika ili dužnosnika (članak 18.),

5. ako sredstva isplati za dobra ili usluge suprotno članku 19. ovoga
Zakona,

6. ako otpremninu isplati suprotno članku 20. ovoga Zakona,

7. ako ne izvješćuje Ministarstvo financija u propisanomu roku (članak
36. stavak 4.),

(2) Imovinska korist pribavljena u svezi s prekršajem iz točke 7. stavka
1. ovoga članka bit će oduzeta na temelju rješenja o prekršaju.

Članak 50.

Novčane kazne i zaštitne mjere iz članka 49. ovoga Zakona naplaćuju
se u roku od 15 dana od dana pravomoćnosti rješenja.

Članak 51.

(1) Rješenja o prekršajima iz kaznenih odredaba ovoga Zakona donosi
porezna uprava Ministarstva financija.

(2) Postupak o prekršaju pokreće ovlašteni službenik Porezne uprave.
Protiv rješenja može se izjaviti žalba Središnjem uredu Porezne uprave,
u skladu s odredbama Zakona o porezu na dohodak.

Članak 52.

(1) Radi pokrića dospjelog a nepodmirenog poreznog duga, porezni obveznici
kojima je odgođena otplata toga poreza obvezni su izdati mjenice do ukupne
svote od 500,000.000,00 kuna.

(2) Mjenice iz stavka 1. ovoga članka moraju dostaviti Ministarstvu
financija.

(3) Ministarstvo će financija mjenice iz stavka 1. ovoga članka indosirati
u korist dobavljača Ministarstva obrane.

Članak 53.

(1) Hotelska poduzeća koja su skrbila o prognanicima i izbjeglicama
do 31. prosinca 1995. godine mogu svoj dug s osnove poreza na promet proizvoda
i usluga nadoknaditi potraživanjima od Ureda za prognanike i izbjeglice.

(2) Odluku o nadoknadi duga donosi Vlada na prijedlog Ministarstva financija
i Ureda za prognanike i izbjeglice.

Članak 54.

Stupanjem na snagu ovoga Zakona prestaju važiti točke II. i V. Odluke
o utvrđivanju visine novčanih primanja i naknada vojnim i civilnim invalidima
rata, osiguranicima na dodatnom porodiljnom dopustu i skraćenom radnom
vremenu te za opremu novorođenog djeteta ("Narodne novine", br. 49/95.).

Članak 55.

Ovaj Zakon stupa na snagu 1. siječnja 1997. godine.

Klasa: 400-06/96-01/08
Zagreb, 20. prosinca 1996.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkoga doma Sabora
**akademik Vlatko Pavletić,** v. r.

Zakon, NN 111/1996-2167